চাকরির জন্য দলীয়স্তরে সুপারিশের সিদ্ধান্ত নিয়ে প্রশ্ন উঠল তৃণমূলের অন্দরেই। এই রকম সুপারিশের ভবিষ্যত্, নৈতিকতা বিবেচনা করেই আপত্তি জানালেন সিঙ্গুরের তৃণমূল বিধায়ক রবীন্দ্রনাথ ভট্টাচার্য। পরিষদীয় দল চাইলেও ‘গ্রুপ ডি’ চাকরির জন্য নামের তালিকা দেননি তিনি।
রাজ্য সরকারের বিভিন্ন দফতরে ‘গ্রুপ ডি’ পদে নিয়োগের জন্য নাম চেয়েছিল তৃণমূলের পরিষদীয় দল। কেবলমাত্র দলের বিধায়কদেরই পাঁচটি করে নাম দিতে বলা হয়েছিল। স্বাভাবিকভাবেই শাসকদলের এই সিদ্ধান্তের জেরে অনিয়মের অভিযোগে গুঞ্জন শুরু হয়। এই পরিস্থিতিতে সিঙ্গুরের ‘মাস্টারমশাই’য়ের সিদ্ধান্ত শাসকদলের বিড়ম্বনা বাড়াল বলেই মনে করছে রাজনৈতিক মহল। অবসরপ্রাপ্ত এই শিক্ষক সরকারি এই সুযোগ নিতে চাননি। তাই তাঁর জন্য বরাদ্দ নামের সুপারিশও করেননি তিনি। এ প্রসঙ্গে রবীন্দ্রনাথ বলেন, ‘‘এই সুপারিশের আইনি ভবিষ্যত্ নিয়ে আমার সংশয় আছে। শেষপর্যন্ত চাকরি হবে বলে আমার মনে হয় না।’’ তাছাড়া, এ ব্যাপারে সব তথ্য ঠিকমতো জানানো হয়নি বলেও জানিয়েছেন তিনি।
দলের এই সিদ্ধান্ত জানার পর তৃণমূলের অধিকাংশ বিধায়কই তালিকা জমা দিয়েছেন। তবে অনেকেই সুপারিশযোগ্য নামের তালিকা পাঁচে বেঁধে দেওয়ায় অসন্তুষ্ট। কাকে ছেড়ে কার নাম দেবেন, সেটাই কপালে ভাঁজ ফেলেছে ওই বিধায়কদের। সুযোগ প্রত্যাখ্যানের একটি কারণ হিসাবে ওই সংখ্যার উল্লেখ করেছেন রবীন্দ্রনাথ। তাঁর কথায়, ‘‘বিধানসভা কেন্দ্রে যতজন চাকরি প্রত্যাশী, তাঁদের কাকে ছেড়ে কার নাম দেব!’’  তবে এ সত্ত্বেও তৃণমূলের বহু বিধায়ক সুপারিশের তালিকা জমা দিয়েছেন পরিষদীয় দলের কাছে। দক্ষিণবঙ্গের তেমনই এক বিধায়কের কথায়, ‘‘চাকরির দরকার সব বেকারেরই। তবু পাঁচজনের চাকরি হলেও তো হবে।’’
সরকারি চাকরিতে দলীয় বিধায়কদের সুপারিশ গোপনই রাখতে চেয়েছিল তৃণমূল। কিন্তু তা জানাজানি হওয়ায় সমস্যায় পড়েছেন দলের বিধায়কেরা। আবেদনকারীদের চাপ তৈরি হয়েছে তাঁদের উপরে। পঞ্চায়েত ভোটের আগে সেই চাপ এড়াতেই এখন নিয়োগের বিষয়টি এড়িয়ে যাচ্ছেন তাঁরা। আইনি বাধা মাথায় রেখে প্রকাশ্যে সুপারিশের সিদ্ধান্ত স্বীকার করতে নারাজ দলীয় নেতৃত্বও।